Syrjintäkokemuksia raportoivat erityisesti ne työntekijät, jotka epäilevät haittaa aiheuttavaa homeongelmaa työympäristössään. Syrjintää ilmenee etenkin työtovereiden ja esimiesten asenteissa, tiedonsaannissa sekä työn ja työvuorojen jaossa.

Syyllistämistä ja yksin jäämistä



Kirjoittajat kertoivat esimerkiksi joutuneensa syyllistetyksi sairauslomista, muille koituneesta lisätyöstä tai siitä, että he vaativat työpaikalleen tutkimuksia ja korjauksia. Monia on myös leimattu luulosairaiksi.

Eräs vastaaja kertoi olleensa arvostettu työntekijä, mutta sai myöhemmin diagnoosin työperäisestä astmasta. Juuri ennen eläköitymistään hän sai tiedon siitä, että jää ilman tavanomaista huomionosoitusta 30-vuotisesta työurastaan. Syyksi ilmoitettiin, että hän ei ansainnut sitä sairauslomiensa vuoksi.

